Predbežné stanovisko k návrhu aktu Európskej únie 

1. PREDBEŽNÉ STANOVISKO 


1. Názov
Návrh smernice Rady o administratívnej spolupráci v oblasti daní (prepracované znenie) (ďalej len „prepracované znenie smernice DAC“)

1. Číslo a dátum zverejnenia dokumentu Európskou komisiou
COM(2026) 308 final, 24.06.2026

1. Gestor
Ministerstvo financií Slovenskej republiky 

1. Spolugestor/i
-

1. Stupeň dôležitosti návrhu 
S

1. Stručné zhrnutie obsahu a cieľa návrhu 
Návrh prepracovaného znenia smernice  DAC je súčasťou širšej iniciatívy Európskej komisie zameranej na znižovanie administratívnej záťaže a posilnenie konkurencieschopnosti EÚ. Cieľom je zjednodušiť, sprehľadniť a zefektívniť rámec administratívnej spolupráce v oblasti priamych daní bez oslabenia boja proti daňovým podvodom, únikom a vyhýbaniu sa daňovým povinnostiam. Prepracované znenie smernice reaguje na skutočnosť, že smernica bola od roku 2011 viackrát novelizovaná[footnoteRef:1], čo viedlo k zvýšenej komplexnosti a nižšej prehľadnosti pravidiel. Preto je ďalším sprievodným cieľom zvýšenie právnej istoty a zabezpečenie používateľskej prístupnosti smernice.  [1:  Smernica 2011/16/EÚ o administratívnej spolupráci v oblasti daní (DAC) bola zmenená týmito iniciatívami:
- Smernica Rady (EÚ) 2014/107 z 9. decembra 2014, ktorou sa mení smernica 2011/16/EÚ, pokiaľ ide o povinnú automatickú výmenu informácií v oblasti daní (DAC2)
- Smernica Rady (EÚ) 2015/2376 z 8. decembra 2015, ktorou sa mení smernica 2011/16/EÚ, pokiaľ ide o povinnú automatickú výmenu informácií v oblasti daní (DAC3)
- Smernica Rady (EÚ) 2016/881 z 25. mája 2016, ktorou sa mení smernica 2011/16/EÚ, pokiaľ ide o povinnú automatickú výmenu informácií v oblasti daní (DAC4)
- Smernica Rady (EÚ) 2016/2258 zo 6. decembra 2016, ktorou sa mení smernica 2011/16/EÚ, pokiaľ ide o prístup daňových orgánov k informáciám získaným v rámci boja proti praniu špinavých peňazí (DAC5)
- Smernica Rady (EÚ) 2018/822 z 25. mája 2018, ktorou sa mení smernica 2011/16/EÚ, pokiaľ ide o povinnú automatickú výmenu informácií v oblasti daní v súvislosti s cezhraničnými opatreniami podliehajúcimi oznamovaniu (DAC6)
- Smernica Rady (EÚ) 2021/514 z 22. marca 2021, ktorou sa mení smernica 2011/16/EÚ o administratívnej spolupráci v oblasti daní (DAC7)
- Smernica Rady (EÚ) 2023/2226 zo 17. októbra 2023, ktorou sa mení smernica 2011/16/EÚ o administratívnej spolupráci v oblasti daní (DAC8)
- Smernica Rady (EÚ) 2025/872 zo 14. apríla 2025, ktorou sa mení smernica 2011/16/EÚ o administratívnej spolupráci v oblasti daní (DAC9)] 

Návrh sa zameriava najmä na odstránenie duplicitných a málo prínosných oznamovacích povinností, zjednodušenie pravidiel pre oznamovanie cezhraničných schém, odstránenie prekrývajúcich sa požiadaviek medzi jednotlivými režimami výmeny informácií a zlepšenie kvality údajov prostredníctvom efektívnejšej identifikácie daňovníkov. Zámerom je znížiť náklady na plnenie povinností pre podniky, zvýšiť využiteľnosť vymieňaných informácií zo strany daňových správ a zároveň zachovať vysokú úroveň daňovej transparentnosti a efektívnosti spolupráce medzi členskými štátmi.

1. Predbežná pozícia Slovenskej republiky
Slovenská republika vo všeobecnosti podporuje cieľ návrhu prepracovaného znenia smernice DAC, ktorým je zjednodušenie, sprehľadnenie a modernizácia existujúceho rámca administratívnej spolupráce v oblasti priamych daní. Pozitívne vníma najmä kodifikáciu pravidiel zavedených jednotlivými novelizáciami smernice DAC do jednotného právneho rámca, odstránenie duplicít a prekrývajúcich sa oznamovacích povinností, ako aj opatrenia smerujúce k zlepšeniu kvality vymieňaných údajov a efektívnejšiemu spracovaniu informácií.
Pre Slovenskú republiku je zároveň prioritou, aby zjednodušenie systému neviedlo k oslabeniu efektívnosti administratívnej spolupráce, zníženiu dostupnosti relevantných údajov alebo vzniku neprimeraných nákladov pre daňové správy a podnikateľské subjekty bez adekvátnej pridanej hodnoty.
Osobitný dôraz Slovenská republika kladie na zabezpečenie maximálneho súladu pravidiel EÚ s medzinárodnými štandardmi OECD[footnoteRef:2]. Cieľom je predchádzať rozdielom medzi európskymi a globálnymi oznamovacími povinnosťami, ktoré by mohli viesť k zvýšenej administratívnej záťaži a dodatočným nákladom pre daňové správy aj oznamujúce subjekty. [2:  Modelové pravidlá oznamovania pre prevádzkovateľov platforiem, pokiaľ ide o predávajúcich v zdieľanom a zákazkovom (gig) hospodárstve a doplnená modelovými pravidlami pre digitálne platformy (MRDP)
Modelové pravidlá pre automatickú výmenu informácií o kryptoaktívach] 

Slovenská republika bude v rokovaniach presadzovať najmä:
1. Zachovanie efektívnosti administratívnej spolupráce, dostupnosti a kvality údajov
Zjednodušenie pravidiel a navrhované výnimky nesmú viesť k zníženiu schopnosti daňových správ odhaľovať daňové úniky, vyhýbanie sa daňovým povinnostiam a agresívne daňové plánovanie. Je potrebné zabezpečiť primeraný rozsah a kvalitu údajov nevyhnutných na výkon správy daní. Pri nastavovaní nových požiadaviek treba zohľadniť praktické obmedzenia pri získavaní určitých údajov, najmä daňových identifikačných čísel v prípadoch, keď informácie zhromažďujú iné vnútroštátne orgány alebo inštitúcie.
2. Minimalizáciu implementačných a IT nákladov
Podpora takých zmien, ktoré prinášajú jasnú a preukázateľnú pridanú hodnotu. Nové povinnosti by nemali vytvárať neprimerané legislatívne, administratívne alebo IT náklady pre členské štáty a dotknuté subjekty.
3. Cielené znižovanie oznamovacích povinností
Podpora odstránenia iba tých oznamovacích povinností, pri ktorých bola preukázaná nízka využiteľnosť alebo pridaná hodnota. Zároveň je potrebné predísť vzniku informačných medzier, ktoré by mohli negatívne ovplyvniť správu a výber daní.
4. Právnu istotu a jednotnú aplikáciu pravidiel v EÚ
Dôležité je zabezpečiť jednoznačný výklad a jednotnú implementáciu pravidiel vo všetkých členských štátoch, najmä v oblastiach, kde sa v minulosti prejavili rozdielne prístupy pri uplatňovaní smernice DAC6.
5. Súlad s právom EÚ a ochranou základných práv
Nová úprava by mala plne reflektovať relevantnú judikatúru Súdneho dvora EÚ, najmä v oblasti úpravy výnimky z oznamovacej povinnosti podľa smernice DAC6 z dôvodu ochrany profesijného tajomstva (legal professional privilege), a tiež zabezpečiť primeranú ochranu osobných údajov. 

Slovenská republika podporuje stanovenie objektívnych a dostatočne dlhých transpozičných lehôt, ktoré umožnia zabezpečiť riadnu legislatívnu, organizačnú a technickú implementáciu nových pravidiel.

1. Súlad so zásadou subsidiarity
Návrh prepracovaného znenia smernice DAC je v súlade so zásadou subsidiarity podľa článku 5 ods. 3 Zmluvy o Európskej únii. Jeho cieľom je zjednodušiť, kodifikovať a sprehľadniť existujúci rámec administratívnej spolupráce v oblasti priamych daní, odstrániť prekrývajúce sa a administratívne náročné povinnosti, zabezpečiť jednotné uplatňovanie pravidiel v členských štátoch a zároveň zachovať súčasnú úroveň ochrany pred daňovými podvodmi, daňovými únikmi a vyhýbaním sa daňovým povinnostiam.
Vzhľadom na cezhraničný charakter administratívnej spolupráce a automatickej výmeny informácií medzi daňovými správami nie je možné sledované ciele uspokojivo dosiahnuť  prostredníctvom individuálnych opatrení členských štátov. Samostatné vnútroštátne riešenia by mohli viesť k rozdielnej implementácii pravidiel, zvýšeniu administratívnych nákladov, narušeniu rovnakých podmienok na vnútornom trhu a zníženiu efektívnosti výmeny informácií. Keďže identifikované nedostatky vyplývajú priamo z existujúcich povinností ustanovených smernicou DAC, ich odstránenie si vyžaduje koordinovaný legislatívny zásah na úrovni Európskej únie.
Navrhované opatrenia preto svojím rozsahom a účinkami možno efektívnejšie dosiahnuť na úrovni EÚ, čo umožní zabezpečiť jednotný, komplexný a právne konzistentný rámec administratívnej spolupráce v oblasti priamych daní vo všetkých členských štátoch. Z uvedených dôvodov možno konštatovať, že návrh prepracovaného znenia smernice DAC je v súlade so zásadou subsidiarity.

1. DOPLNENÉ PREDBEŽNÉ STANOVISKO 

1. Hodnotenie obsahu a cieľov návrhu z pohľadu priorít a záujmov Slovenskej republiky 
Všeobecne k prepracovanému zneniu smernice DAC:
Väčšina ustanovení návrhu zostáva v porovnaní s ustanoveniami, ktoré sú v súčasnosti v platnosti, v podstate nezmenená. Hlavným cieľom prepracovania je zlepšiť štruktúru a prehľadnosť textu. Jednotlivé ustanovenia boli premiestnené a prečíslované, pričom nová systematika viac zdôrazňuje význam automatickej výmeny informácií (AVI).
Z návrhu boli vypustené ustanovenia týkajúce sa jednorazových výmen informácií, ako aj odkazy na vykonávacie akty uvedené v jednotlivých článkoch upravujúcich výmenu informácií. Tieto odkazy boli nahradené všeobecným splnomocnením pre Komisiu prijímať vykonávacie akty na účely technického vykonávania smernice (článok 44 návrhu).
Už prijaté vykonávacie akty zostávajú naďalej v platnosti a existujúce technické opatrenia pre zavedené výmeny informácií zostávajú nezmenené.

Pozícia SR: Slovenská republika (SR) podporuje úpravy, ktoré prinášajú zjednodušenie a prispievajú k prehľadnosti textu smernice. 




Kľúčové zmeny navrhované v prepracovanom znení smernice DAC a pozícia SR k nim:

Oznamovanie potenciálne agresívnych cezhraničných opatrení (DAC6)
S cieľom zvýšiť proporcionalitu oznamovacieho rámca a zabezpečiť jednotnejšie uplatňovanie pravidiel DAC6 v členských štátoch návrh prináša viaceré zmeny. 
1. Výnimka pre subjekty podliehajúce pravidlám Piliera 2
Do článku 3 sa zavádza cielená výnimka z oznamovacej povinnosti pre subjekty patriace do skupín, na ktoré sa vzťahujú pravidlá minimálneho efektívneho zdanenia vo výške 15 % (pravidlá Piliera 2). Zavedenie výnimky sa odôvodňuje tým, že minimálna sadzba dane obmedzuje priestor na agresívne daňové plánovanie a dotknuté nadnárodné skupiny už podliehajú intenzívnemu dohľadu daňových správ. Výnimka sa uplatní len v prípadoch, keď žiadny člen skupiny nemôže prostredníctvom príslušného opatrenia znížiť svoje efektívne daňové zaťaženie pod 15 %.

Pozícia SR:
SR vníma argumenty v prospech navrhovanej výnimky a rozumie očakávaniam podnikateľskej sféry, podľa ktorej by výnimka mohla prispieť k zníženiu administratívnej záťaže, obmedzeniu duplicitných oznamovacích povinností a zefektívneniu plnenia daňových povinností pre nadnárodné skupiny podliehajúce pravidlám Piliera 2.
Zároveň však SR považuje za potrebné dôkladne posúdiť možné dôsledky takejto výnimky na dostupnosť informácií pre daňové správy a na efektívnosť rámca daňovej transparentnosti. Informácie zhromažďované v rámci Piliera 2 nesledujú rovnaký účel ani rozsah ako informácie oznamované podľa DAC6, pričom oba nástroje plnia odlišné, navzájom sa dopĺňajúce funkcie pri identifikácii cezhraničných daňových rizík.
SR sa preto prikláňa k opatrnému prístupu. Pred prípadným zavedením výnimky považujeme za vhodné najskôr vyhodnotiť praktické fungovanie pravidiel Piliera 2 a ich vplyv na daňové správanie nadnárodných skupín, ako aj preskúmať možné dopady na rozsah a kvalitu informácií dostupných daňovým správam. Až na základe takéhoto hodnotenia bude možné zodpovedne posúdiť opodstatnenosť navrhovanej výnimky.

2. Zúženie rozsahu oznamovaných opatrení
V nadväznosti na rozsudok Súdneho dvora EÚ vo veci C-623/22 sa oznamovacia povinnosť obmedzuje len na opatrenia, ktoré je možné reálne vykonať, zužuje sa definícia „príslušného daňovníka“ na daňovníka, ktorý opatrenie skutočne začína vykonávať, a vypúšťajú definície „opatrenia určeného pre trh“ a „individualizovaného opatrenia“.

Pozícia SR:
SR nemá zásadné pripomienky k navrhovaným úpravám nadväzne na judikatúru Súdneho dvora EÚ. Zmeny je však potrebné posúdiť v kontexte existujúceho fungovania smernice DAC6 a plnenia oznamovacích povinností zo strany sprostredkovateľov.

3. Zmeny oznamovacích lehôt
Návrh upravuje spôsob určenia začiatku oznamovacej lehoty a zároveň predlžuje samotnú lehotu na oznámenie. Lehota začne plynúť od uskutočnenia prvého kroku vykonávania opatrenia, t. j. od prvého overiteľného úkonu, ktorým sa vykonanie opatrenia stáva právne záväzným alebo nezvratným (napr. podpis relevantnej zmluvy). Lehota na oznámenie pre sprostredkovateľov sa predlžuje z 30 na 90 dní s cieľom zvýšiť kvalitu a úplnosť oznamovaných informácií.

Pozícia SR:
SR súhlasí s navrhovaným predĺžením lehoty na oznámenie v záujme zvýšenia kvality a úplnosti oznamovaných informácií. SR pozitívne vníma spresnenie ohľadom uskutočnenia prvého kroku vykonávania opatrenia, avšak je potrebné toto spresnenie posúdiť s ohľadom na existujúci rozsah oznamovaných opatrení, a či úpravou nedôjde k významnému obmedzeniu počtu oznamovaných opatrení. 

4. Úprava režimu profesijnej mlčanlivosti
V súlade s judikatúrou Súdneho dvora EÚ sa spresňuje výklad pojmu „povinnosť zachovávať mlčanlivosť“:
· vzťahuje sa iba na advokátov a osoby, ktoré sú podľa vnútroštátneho práva oprávnené poskytovať právne zastupovanie porovnateľným spôsobom ako advokáti,
· tieto osoby môžu byť oslobodené od oznamovacej povinnosti, ak by jej splnením porušili povinnosť mlčanlivosti.
Súčasne sa stanovuje, že:
· advokáti oslobodení od oznamovania nie sú povinní informovať iných sprostredkovateľov o ich oznamovacích povinnostiach, naďalej však musia bezodkladne informovať svojho klienta o jeho vlastných oznamovacích povinnostiach,
· ostatní sprostredkovatelia bez porovnateľnej právnej ochrany mlčanlivosti oznamovaciu povinnosť naďalej majú.

Pozícia SR:
SR preferuje, aby článok 8 ods. 4 návrhu a príslušné odôvodnenia návrhu (25a, 26, 26a a 26b) boli zosúladené s judikatúrou SD a príslušnými rozsudkami (vrátane C-623/22) a nevytvárali priestor pre širšiu interpretáciu, ktorá by mala za následok, že sa výnimka  z oznamovacích povinností (waiver) poskytne aj profesiám nad rámec judikatúry SD.

5. Oznamovanie zapojenia tretích krajín
Návrh výslovne potvrdzuje, že aj naďalej bude potrebné systematicky oznamovať prípady, keď je do oznamovaného opatrenia zapojená jurisdikcia tretej krajiny.

Pozícia SR:
SR nemá pripomienky k navrhovanej úprave, keďže ide o spresnenie nadväzne na doterajšiu prax. 

6. Zmeny charakteristických znakov (hallmarky)
S cieľom znížiť administratívnu záťaž a odstrániť oznamovanie prípadov s nízkou pridanou hodnotou pre daňové správy sa navrhuje:
· vypustiť celú kategóriu A charakteristických znakov,
· v charakteristickom znaku C nahradiť odkaz na zoznam nespolupracujúcich jurisdikcií OECD odkazom na hodnotenia vykonávané Skupinou pre kódex správania EÚ.



Pozícia SR:
SR vníma pozitívne vypustenie charakteristických znakov v kategórii A, keďže podľa vyhodnotenia Komisie tieto všeobecné, široko definované charakteristické znaky prinášajú daňovým správam členských štátov len majú pridanú hodnotu v rámci boja proti daňovým podvodom a vyhýbaniu sa daňovým povinnostiam, avšak vytvárajú neúmerné zaťaženie subjektov pri oznamovaní. K nahradeniu odkazu a využitiu EÚ zoznamu nespolupracujúcich jurisdikcií na daňové účely SR nemá pripomienky. 

7. Spresnenie charakteristického znaku D2
Na zabezpečenie väčšej právnej istoty a jednotného uplatňovania pravidiel sa navrhuje bližšie rozpracovať podstatné kritériá charakteristického znaku D2 prostredníctvom vykonávacieho aktu Rady.

Pozícia SR:
SR vníma pozitívne ustanovenia vedúce k väčšej právnej istote, najmä v kontexte smernice DAC6. Vznikajú však pochybnosti týkajúce sa vhodnosti použitia vykonávacieho aktu Rady na ďalšie rozpracovanie charakteristického znaku D2. Je potrebné dôkladne posúdiť, či navrhovaný prístup nezasahuje do substantívnych prvkov, ktoré by mali zostať upravené priamo na úrovni základného legislatívneho aktu. Taktiež je dôležité, aby vykonávací akt nepriniesol vyššiu komplexnosť právneho rámca a dodatočné administratívne a interpretačné požiadavky, čo by bolo v rozpore s cieľom zjednodušenia. 

Oznamovanie o predaji na digitálnych platformách
V súlade s cieľom zjednodušiť povinnosti oznamovania a znížiť administratívnu záťaž boli upravené prahové hodnoty pre predaj tovaru na digitálnych platformách. V prílohe V oddiele I odseku B bode 4 bola prahová hodnota pre predaj tovaru založená na počte transakcií zrušená a peňažná prahová hodnota bola zvýšená z 2 000 na 3 000 EUR.

Pozícia SR: 
SR podporuje tieto úpravy, keďže majú za cieľ zjednodušenie oznamovania a zníženie administratívne záťaže. Zároveň sú tieto návrhy v súlade s navrhovanými úpravami Modelových pravidiel OECD pre digitálne platformy (MRDP).

Zjednodušenie oznamovacích povinností v súvislosti s podávaním správ podľa jednotlivých štátov a centrálnym podávaním oznámení s informáciami na určenie dorovnávacej dane
V súčasnosti je každý subjekt patriaci do nadnárodnej skupiny podnikov, na ktorú sa vzťahuje povinnosť podávania správ podľa jednotlivých štátov (smernica DAC4) a oznamovacia povinnosť podľa smernice 2022/2523 v prepojení so smernicou DAC9, povinný informovať svoj daňový orgán o tom, do ktorej skupiny patrí a ktorý subjekt bude v jeho mene podávať príslušné oznámenie. Tieto povinnosti sa však riadia dvoma odlišnými súbormi pravidiel a rôznymi lehotami podľa príslušných smerníc. Členské štáty preto zaviedli viaceré odlišné oznamovacie povinnosti.
Článok 16 návrhu túto administratívnu záťaž zjednodušuje. Nadnárodnej skupine podnikov umožňuje podať jedno spoločné oznámenie za celú skupinu, ktoré bude slúžiť tak na účely správ podľa jednotlivých štátov, ako aj na účely centrálneho oznámenia informácií potrebných na určenie dorovnávacej dane. Lehota na podanie oznámenia sa zosúlaďuje s lehotou pre správy podľa jednotlivých štátov a bude stanovená na posledný deň účtovného obdobia nadnárodnej skupiny podnikov. 
Oznámenie sa bude podávať prostredníctvom jednotného vzoru, ktorý Komisia prijme vykonávacím aktom. Daňový orgán, ktorému bude oznámenie doručené, ho následne do troch mesiacov po uplynutí lehoty na podanie sprístupní všetkým príslušným daňovým orgánom.

Pozícia SR: 
SR vníma snahu o zjednodušenie oznamovacích povinností pre nadnárodné skupiny prostredníctvom zavedenia mechanizmu jednotného oznamovania pre účely DAC4 a DAC9. Takéto opatrenie by mohlo priniesť určité administratívne zjednodušenie pre nadnárodné skupiny podnikov a ich jednotlivé subjekty, ktoré majú povinnosti podľa smernice DAC4 a zároveň podľa pravidiel Piliera 2.
SR má však pochybnosti týkajúce sa proporcionality navrhovaného riešenia a jeho celkovej pridanej hodnoty. Procesy a technické riešenia pre smernice DAC4 aj DAC9 sú už zavedené, pričom implementácia nového mechanizmu by si vyžiadala dodatočné administratívne a IT investície zo strany daňových správ. Osobitnú pozornosť si zaslúži skutočnosť, že využitie mechanizmu bude pre daňové subjekty dobrovoľné, zatiaľ čo jeho zavedenie bude pre členské štáty povinné. K rozhodnutiu o zavedení jednotného oznámenia je nevyhnutné mať k dispozícii doplňujúce informácie a dôkazy preukazujúce, že očakávané prínosy návrhu prevážia nad súvisiacimi implementačnými nákladmi. Konkrétne by malo ísť o bližšie posúdenie očakávaného využívania mechanizmu v praxi a jeho nákladov a prínosov pre daňové správy aj daňové subjekty.

Zlepšenie presnosti daňového identifikačného čísla (DIČ)
Článok 36 návrhu zavádza nový nástroj Komisie na digitálne a automatizované overovanie správnosti DIČ. Na základe identifikačných údajov nástroj potvrdí, či DIČ zodpovedá konkrétnemu daňovníkovi, alebo oznámi, že zhodu nebolo možné overiť. Technické parametre budú stanovené vykonávacím aktom Komisie. Používanie nástroja bude povinné pre daňové správy a dobrovoľné pre oznamujúce subjekty. Oznamujúce subjekty, ktoré ho využijú, budú môcť overiť DIČ ešte pred zaslaním údajov daňovému orgánu. Ak bude DIČ úspešne overené prostredníctvom tohto nástroja, nebude potrebné zhromažďovať a oznamovať ďalšie identifikačné údaje. Oznamujúci subjekt bude oznamovať len meno daňovníka a jeho DIČ. Cieľom je znížiť administratívnu záťaž pri zachovaní vysokej kvality údajov.
Návrh zároveň umožňuje používať namiesto DIČ aj overené identifikátory poskytované vnútroštátnymi overovacími službami alebo službami EÚ, napríklad európsky jedinečný identifikačný znak podľa smernice 2017/1132. V takom prípade bude postačovať oznámiť meno daňovníka a príslušný overený identifikátor.

Pozícia SR: 
SR víta, že prepracované znenie smernice DAC obsahuje ustanovenie týkajúce sa nástroja na overovanie DIČ, keďže to môže prispieť k zvýšeniu kvality vymieňaných údajov a k lepšej identifikácii daňovníkov. 
Zároveň však vzniká viacero praktických otázok súvisiacich s fungovaním verifikačného nástroja, ktorý má byť k dispozícii a funkčný od roku 2030. Aktuálne sú pre príslušné daňové orgány neznáme technické parametre a spôsob prepojenia na tento nástroj, keďže zatiaľ sú k dispozícii len výsledky štúdie o overovaní DIČ. Je potrebné poznamenať, že vytvorenie verifikačného nástroja si vyžiada náklady na strane daňových správ a ich výška bude závisieť od technického nastavenia nástroja. SR v rámci nastavení nástroja preferuje, aby nástroj fungoval na základe nepriameho prístupu a umožňoval automatizované overenie DIČ bez potreby manuálneho overovania. 

Zlepšenie úplnosti vymieňaných informácií
Články 3 a 4 návrhu obsahujú viaceré opatrenia zamerané na zvýšenie úplnosti vymieňaných informácií.
V článku 3 sa rozširuje definícia pojmu „dostupné informácie“. Po novom sa nebude vzťahovať len na údaje evidované daňovými orgánmi, ale aj na informácie dostupné v registroch a databázach ostatných orgánov verejnej správy na vnútroštátnej úrovni.
V súlade so zásadou „jedenkrát a dosť“ návrh zároveň vytvára právny základ na prístup daňových orgánov k relevantným údajom vedeným inými verejnými orgánmi. Osobitne sa posilňuje prístup k registrom zriadeným podľa legislatívy zameranej na boj proti praniu špinavých peňazí (AML legislatíva), najmä k novému prepojenému registru nehnuteľností. Prístup k jednotnému prístupovému bodu (SAP) pre nehnuteľnosti umožní daňovým orgánom získať úplné informácie o skutočnom vlastníctve nehnuteľností a vymieňať si tieto informácie s ostatnými členskými štátmi. Článok 39 zároveň vytvára právny základ na prístup k vnútroštátnym registrom dôchodkov.
Z článku 4 sa vypúšťa kategória produktov životného poistenia, keďže ju využíva len obmedzený počet členských štátov a vo veľkej miere sa prekrýva s výmenou finančných informácií. Naopak, v súlade s najnovším vývojom na úrovni OECD sa medzi vymieňané informácie zaraďujú údaje o skutočnom vlastníctve nehnuteľností. Po vypustení produktov životného poistenia zostáva šesť kategórií príjmov a majetku. Všetky budú predmetom povinnej výmeny informácií, pokiaľ budú dostupné podľa revidovanej definície „dostupných informácií“.

Pozícia SR: 
K definícii pojmu „dostupné informácie“:
SR nemá zásadné pripomienky k rozšíreniu tejto definície, preferuje však spresnenie rozsahu tejto definície s cieľom neúmerne nezaťažovať daňové orgány a dotknuté verejné inštitúcie. Finančné riaditeľstvo SR už v súčasnosti získava určité informácie od iných verejných inštitúcií, ako sú napríklad Sociálna poisťovňa či Kataster nehnuteľností. V tomto kontexte však SR dáva do pozornosti praktický problém spojený so zberom DIČ vydaného v krajine daňovej rezidencie. Príslušné informácie v tomto prípade zhromažďujú orgány či inštitúcie verejnej správy, ktorých primárne úlohy si nevyžadujú získavanie DIČ a nemajú jasný právny ani prevádzkový dôvod na zber tohto údaja, čo môže spôsobiť ťažkosti pri zabezpečovaní úplnosti a konzistentnosti vymieňaných informácií. SR bude v rámci negociácie presadzovať takú úpravu návrhu smernice, aby reflektovala uvedený problém a možné praktické problémy pri implementácii smernice na národnej úrovni. 

K prístupu k registrom AML:
SR vo všeobecnosti podporuje cieľ návrhu, ktorým je posilnenie schopnosti daňových orgánov získavať relevantné informácie prostredníctvom registrov zriadených v rámci AML legislatívy. Osobitne víta snahu o lepšie využívanie údajov, ktoré budú dostupné prostredníctvom rôznych registrov a jednotného prístupového bodu (SAP) k informáciám o nehnuteľnostiach. 
SR však považuje za potrebné poukázať na viacero otvorených otázok spojených s navrhovanou úpravou.
Na účely výmeny informácií podľa smernice DAC1 sa SR v súčasnosti spolieha na existujúci Kataster nehnuteľností, ktorý neobsahuje informácie o konečných užívateľoch výhod ani DIČ vlastníkov nehnuteľností. S výhľadom zriadenia SAP existujú nejasnosti týkajúce sa dostupnosti informácií o konečných užívateľoch výhod prostredníctvom SAP (DIČ a daňová rezidencia) s ohľadom na ich relevantnosť a využitie  na daňové účely. 
Zároveň vznikajú otázky týkajúce sa nákladov a IT implementácie. V súčasnosti nie sú známe technické špecifikácie SAP, architektúra systému ani rozsah potrebných úprav na vnútroštátnej úrovni. To sťažuje posúdenie finančných, personálnych a technických dôsledkov rozšírenia prístupových práv pre daňové orgány, ako sa navrhuje v prepracovanom znení smernice. Je potrebné jasnejšie pochopiť, ako bude systém v praxi fungovať, skôr než sa umožní prístup daňovým orgánom. Vzhľadom na to, že sa v rámci AML plná funkčnosť neočakáva pred rokom 2030, SR preferuje, aby využitie prístupu k SAP pre daňové orgány bolo  časovo posunuté (v rámci dlhšej transpozičnej lehoty), a tak bolo možné dosiahnuť očakávanú pridanú hodnotu prepojenia. SR bude v rámci negociácie návrhu smernice presadzovať, aby finálne znenie článku 38 bolo jasné a dostatočne spresnené a nevznikali neistoty pri praktickej implementácii na vnútroštátnej úrovni. 
SR taktiež považuje za dôležité v rámci negociácie preskúmať aj otázky týkajúce sa ochrany údajov, a to so zreteľom na stanovisko európskeho dozorného úradníka pre ochranu údajov (EDPS). 

K prístupu k registru dôchodkov:
Finančné riaditeľstvo SR má na účely AVI podľa smernice DAC1 už v súčasnosti zabezpečený prístup k údajom o výplate dôchodkov na základe dohody uzavretej so Sociálnou poisťovňou. Praktický problém však predstavuje získavanie DIČ dôchodcov, ktorí sú daňovými nerezidentmi, keďže Sociálna poisťovňa nemá právny ani prevádzkový dôvod na jeho vyžadovanie a evidenciu pri podávaní žiadostí o dôchodkové dávky. Tieto údaje preto nie sú dostupné na účely AVI. SR bude v rámci rokovaní o návrhu smernice presadzovať úpravu príslušných ustanovení, najmä v oblasti povinného získavania DIČ, s cieľom zohľadniť uvedené praktické obmedzenia.
Pokiaľ ide o znenie článku 39, SR navrhuje prehodnotiť pojmy „priamy a bezodkladný“ prístup. Na účely AVI podľa smernice DAC1 sú informácie o výplate dôchodkov spravidla potrebné len raz ročne. SR preto preferuje flexibilnejšie znenie, ktoré by členským štátom umožnilo určiť najvhodnejší spôsob sprístupnenia týchto informácií s prihliadnutím na ich vnútroštátne administratívne a technické usporiadanie.

K vypusteniu kategórie produktov životného poistenia z rozsahu AVI podľa smernice DAC1:
SR podporuje vypustenie tejto príjmovej kategórie z rozsahu AVI podľa smernice DAC1 z vyššie uvedených dôvodov popísaných Komisiou. 

K povinnej AVI 6 kategórií príjmov:
SR je v otázke povinnej výmeny 6 kategórií príjmov otvorená širšej diskusii a zváženiu ponechaniu niektorých príjmových kategórií na dobrovoľnej báze vzhľadom na špecifiká AVI podľa smernice DAC1, ktorá vychádza z informácií dostupných na základe vnútroštátnych predpisov členských štátov.



Ďalšie zlepšenia a aktualizácie právneho predpisu
Vzor na podávanie správ podľa jednotlivých štátov uvedený v prílohe III a vzor pre oznámenie s informáciami na určenie dorovnávacej dane uvedený v prílohe VII boli zo smernice vypustené a nahradené odkazom na vzor prijatý prostredníctvom vykonávacích aktov. Tieto vykonávacie akty boli už prijaté  a neočakáva sa, že by sa zmenili, pokiaľ nedôjde k zmene dohodnutej na úrovni OECD, ktorá by si vyžiadala úpravy s cieľom zachovať zosúladenie a zabezpečiť jednotný globálny štandard oznamovania.

Pozícia SR: 
SR nemá zásadné pripomienky k  vypusteniu vzorov z príloh III a VII a návrhu na ich prijímanie formou vykonávacích aktov Komisie, keďže takýto prístup by zabezpečil flexibilnejšie reagovanie na zmeny vzorov v rámci OECD. 

[bookmark: _Hlk230105816]Návrh poskytuje daňovým orgánom väčšie možnosti na riešenie problému digitálnych platforiem z tretích krajín, ktoré nedodržiavajú predpisy. V prílohe V oddiele IV odseku F bode 7 sa objasňujú situácie, v ktorých by daňové orgány mali ukladať sankcie digitálnym platformám z tretích krajín, ktoré nedodržiavajú predpisy, zatiaľ čo v odseku F bode 8 sa posilňuje spolupráca medzi daňovými orgánmi v prípadoch nedodržiavania predpisov digitálnymi platformami z tretích krajín. Článok 25 poskytuje daňovým orgánom možnosť vykonávať simultánne kontroly prevádzkovateľov platforiem z tretích krajín, ktorí nedodržiavajú predpisy. V článku 11 ods. 2 sa ukladá členským štátom povinnosť bezodkladne aktivovať výmenné vzťahy s jurisdikciami, u ktorých Komisia vydá rozhodnutie o rovnocennosti a následne informovať Komisiu o vykonanej aktivácii. 

Pozícia SR: 
SR podporuje opatrenia smerujúce k lepšej koordinácii daňových orgánov členských štátov pri riešení problémov súvisiacich s prevádzkovateľmi digitálnych platforiem z tretích krajín v kontexte smernice DAC7. 
Legislatívna úprava simultánnej kontroly je upravená v národnej legislatíve, konkrétne v zákone č. 442/2012 Z. z. o medzinárodnej pomoci a spolupráci pri správe daní v znení neskorších predpisov, a zo znenia návrhu je zrejmé, že ide o rozšírenie využitia simultánnej kontroly pre účely kontroly digitálnych platforiem v rámci EÚ a efektívnejšiu  koordináciu ČŠ. V rámci negociácie smernice je však potrebné prediskutovať praktické využitie tohto nástroja a spresnenie znenia s ohľadom na jeho vyžitie. 
K navrhovanému zneniu čl. 11 ods. 2 SR zastáva názor, že s ohľadom na procedúru aktivácie výmenných vzťahov v OECD a zverejňovanie aktivovaných výmenných vzťahov na webovom sídle OECD nie je potrebné, aby smernica DAC obsahovala vyššie uvedené povinnosti a javí sa ako vhodné vypustenie tohto ustanovenia z návrhu smernice. 

V oblasti využívania a spracúvania informácií sa navrhuje viacero zmien:
1. Členské štáty sú povinné každoročne poskytovať národným štatistickým úradom štatistické údaje o objeme automatických výmen, aby bolo možné vykonávať oficiálne výpočty na vnútroštátnej a európskej úrovni (článok 46). 
2. Členské štáty majú každoročne poskytnúť svojmu príslušnému národnému štatistickému úradu všetky informácie, ktoré získali v rámci podávania správ podľa jednotlivých štátov. 
3. Do článku 28 bolo doplnené objasnenie, že členské štáty môžu v prípade potreby poskytovať spätnú väzbu k prijatým informáciám aj viac ako raz ročne.
4. Článkom 48 sa členským štátom ukladá povinnosť oznamovať aj nástroje na meranie výsledkov administratívnej spolupráce (kľúčové ukazovatele výkonnosti) v procese monitorovania a hodnotenia fungovania smernice s cieľom poskytnúť Komisii kvalitnejšie údaje na vyhodnotenie smernice. 
5. Do článku 49 bolo doplnené ustanovenie, ktorým sa Komisii umožňuje zverejňovať správy o používaní vymenených informácií, ako aj anonymizované ročné súhrny štatistických údajov poskytnutých členskými štátmi.

Pozícia SR: 
K bodu 2: SR poukazuje na skutočnosť, že navrhovaná povinnosť je spojená s potrebou vyriešenia technickej stránky zasielania objemovo rozsiahlych informácií, čo si pravdepodobne vyžiada aj finančné náklady na strane daňovej správy. V čl. 46 ods. 2 SR považuje za žiaduce spresniť, že ide o zdieľanie prijatých aj odoslaných CbC správ v neanonymizovanej forme. 
K ostatným bodom SR nemá zásadné pripomienky. 

V článku 1 ods. 4 sa navrhuje, že členské štáty po nadobudnutí účinnosti smernice nezavedú ani si neponechajú v platnosti také národné oznamovacie povinnosti, ktoré vyžadujú zber, oznamovanie alebo prenášanie informácií, ktoré v podstatnej miere duplikujú informácie už oznamované podľa smernice DAC.

Pozícia SR:
SR má pochybnosti o zahrnutí tohto ustanovenia do textu smernice DAC z dôvodu nejasností súvisiacich s rozsahom a dopadom ustanovenia na kompetencie členských štátov, ako aj z hľadiska budúcej transpozície do národnej legislatívy. 

Transpozičné lehoty: 
V čl. 55 návrhu prepracovaného znenia smernice DAC sa navrhujú 2 transpozičné lehoty (k 31. 12. 2027 a k 31. 12. 2029).

Pozícia SR:
SR považuje navrhovaný prvý termín transpozície stanovený na 31. decembra 2027 za príliš ambiciózny vzhľadom na dĺžku legislatívneho procesu v SR a požiadavky na praktickú implementáciu. Je nevyhnuté vyhradiť primeraný čas na realizáciu nevyhnutných úprav IT systémov, ktoré sú kľúčové pre účinné uplatňovanie smernice v praxi. SR preferuje posunutie prvého termínu transpozície minimálne o jeden rok, aby sa zabezpečila riadna legislatívna transpozícia a účinná praktická implementácia smernice na vnútroštátnej úrovni. 
SR zároveň preferuje, aby transpozičná lehota pre ustanovenie týkajúce sa prístupu daňových orgánov k SAP bola časovo posunutá až po roku 2030. 

1. Druh rozhodovacieho procesu v Európskej únii 
Riadny legislatívny postup 

1. Časový priebeh rozhodovacieho procesu v Európskej únii
Spis patrí medzi priority aktuálneho predsedníctva v Rade EÚ v oblasti priamych daní. Očakáva sa prijatie všeobecného smerovania k návrhu prepracovaného znenia smernice na decembrovom zasadnutí Rady ministrov financií (Ecofin). 

1. Hodnotenie vplyvu a dosahu návrhu na Slovenskú republiku 
Z hľadiska politického dosahu je návrh vo všeobecnosti v súlade s dlhodobou politikou SR v oblasti boja proti daňovým únikom, zvyšovania daňovej transparentnosti a posilňovania administratívnej daňovej spolupráce v EÚ. 
Z hľadiska legislatívneho dosahu si návrh vyžiada novelizáciu vnútroštátnych právnych predpisov upravujúcich administratívnu spoluprácu v oblasti daní (najmä zákon č. 442/2012 Z. z. o medzinárodnej pomoci a spolupráci pri správe daní v znení neskorších predpisov), ako aj prípadnú úpravu právnych základov pre prístup daňových orgánov k údajom vedeným inými orgánmi verejnej moci. 
Z hľadiska ekonomického dosahu bude návrh spojený s jednorazovými aj priebežnými nákladmi na úpravu informačných systémov v rámci transpozície smernice do národnej legislatívy. Na druhej strane možno očakávať pozitívny vplyv na výber daní v dôsledku kvalitnejších údajov, efektívnejšej identifikácie daňovníkov a lepšieho odhaľovania daňových únikov.
Nepredpokladajú sa žiadne priame sociálne ani environmentálne vplyvy návrhu.

1. Vplyvy na vybrané oblasti

	Vybrané vplyvy  materiálu

	Vplyvy na rozpočet verejnej správy
	☒	Pozitívne
	☐	Žiadne
	☒	Negatívne

	    z toho rozpočtovo zabezpečené vplyvy,         
    v prípade identifikovaného negatívneho 
    vplyvu
	☐	Áno
	☒	Nie
	☐	Čiastočne

	v tom vplyvy na rozpočty obcí a vyšších územných celkov
	☐	Pozitívne
	☒	Žiadne
	☐	Negatívne

	z toho rozpočtovo zabezpečené vplyvy,
v prípade identifikovaného negatívneho vplyvu
	☐	Áno
	☐	Nie
	☐	Čiastočne

	Vplyv na dlhodobú udržateľnosť verejných financií v prípade vybraných opatrení ***
	☐	Áno
	
	
	☐	Nie

	Vplyvy na limit verejných výdavkov
	☐	Pozitívne
	☒	Žiadne
	☐	Negatívne

	Vplyvy na podnikateľské prostredie
	☒	Pozitívne
	☐	Žiadne
	☐	Negatívne

	    z toho vplyvy na MSP

	☒	Pozitívne
	☐	Žiadne
	☐	Negatívne

	    Mechanizmus znižovania byrokracie    
    a nákladov sa uplatňuje:
	☐	Áno
	
	
	☒	Nie

	Sociálne vplyvy
	☐	Pozitívne
	☒	Žiadne
	☐	Negatívne

	Vplyvy na životné prostredie
	☐	Pozitívne
	☒	Žiadne
	☐	Negatívne

	
Materiál je posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov
	☐	Áno
	
	
	☐	Nie

	Vplyvy na informatizáciu spoločnosti
	☐	Pozitívne
	☒	Žiadne
	☐	Negatívne


	Vplyvy na služby verejnej správy pre občana, z toho
	
	
	
	
	
	

	    vplyvy služieb verejnej správy na občana
	☐	Pozitívne
	☒	Žiadne
	☐	Negatívne

	    vplyvy na procesy služieb vo verejnej správe
	☐	Pozitívne
	☒	Žiadne
	☐	Negatívne


	Vplyvy na manželstvo, rodičovstvo a rodinu
	☐	Pozitívne
	☒	Žiadne
	☐	Negatívne



Všeobecné prínosy návrhu prepracovaného znenia smernice DAC popísané Komisiou:
Návrh prepracovaného znenia smernice DAC prináša prostredníctvom súboru cielených opatrení významné výhody v podobe zjednodušenia, čím sa znižujú náklady na dodržiavanie predpisov a administratívna záťaž pre podniky. Odstraňuje sa oznamovanie informácií s nízkou hodnotou podľa smerníc DAC6 a DAC7, pri ktorom majú podniky v dôsledku súčasných povinností značné náklady, pričom na úrovni EÚ sa náklady na dodržiavanie smernice DAC6  odhadujú približne na 340 miliónov EUR ročne a náklady na smernicu DAC7 približne na 678 miliónov EUR ročne. Zjednodušujú sa tiež duplicitné oznamovacie povinnosti, ktorými sa podporujú požiadavky na oznamovanie vyplývajúce zo smerníc DAC4 a DAC9, čím sa znižujú náklady na dodržiavanie predpisov, ktoré by inak v rámci EÚ mohli dosiahnuť až 264 miliónov EUR ročne. Súčasne sú navrhované opatrenia na zlepšenie overovania čísel DIČ, zvýšenie kvality údajov a zvýšenie miery automatického prepájania informácií, ktoré umožnia efektívnejšie a automatizované využívanie vymieňaných informácií. Zlepšeniami úplnosti výmeny údajov podľa smernice DAC1 sa ďalej posilňuje posudzovanie rizík a presadzovanie predpisov. Celkovo sa zvyšuje efektívnosť, účinnosť a proporcionalita rámca DAC, pričom sa ním podporuje konkurencieschopnosť EÚ prostredníctvom zníženia administratívnej záťaže a súvisiacich nákladov.

Vplyv na rozpočet verejnej správy SR:
Odhad dopadov na rozpočet verejnej správy SR je v súčasnosti možné len predpokladať na základe uvedených prínosov a nákladov identifikovaných Komisiou v kontexte predloženého návrhu smernice. Kvantifikácia na národnej úrovni bude závisieť od finálneho znenia legislatívneho návrhu a schváleného rozsahu zmien automatickej výmeny podľa prepracovaného znenia smernice DAC, ktoré sa prejavia aj v potrebách na nastavenie IT systému finančnej správy. Je možné očakávať pozitívny vplyv na výber daní v dôsledku kvalitnejších údajov, efektívnejšej identifikácie daňovníkov a vyššej úspešnosti odhaľovania daňových únikov. Komisia v rámci svojho návrhu dopady na rozpočty jednotlivých členských štátov presnejšie nekvantifikovala.

Komisia v hodnotení dopadov uvádza, že v prípade väčšiny opatrení sa očakávajú obmedzené náklady na prispôsobenie pre verejné správy a podniky, ktoré budú súvisieť hlavne s úpravou systémov a postupov oznamovania. Centralizovaný systém overovania DIČ bude znamenať náklady na prispôsobenie na úrovni EÚ (približne 1,0 až 1,8 milióna EUR v prípade jednorazových nákladov a 1,8 až 2,4 milióna EUR ročne v prípade opakovaných nákladov) a na vnútroštátnej úrovni (približne 15 až 25 miliónov EUR v prípade jednorazových nákladov a 4,5 až 12 miliónov EUR ročne v prípade opakovaných nákladov). Vzhľadom na dobrovoľnú povahu tohto opatrenia pre oznamujúce subjekty sa očakávajú počiatočné náklady, avšak predpokladá sa, že vďaka opatreniu vzniknú v priebehu času čisté administratívne úspory vďaka zlepšenej kvalite údajov, využívaniu informácií a nižšiemu úsiliu vynaloženému na opravy a overovanie. Presný rozsah týchto účinkov však nie je možné v tejto fáze vyčísliť. Zavedenie nástroja na overovanie čísel DIČ prinesie počiatočné a prevádzkové náklady pre všetky zainteresované strany, zároveň však povedie k významným celkovým úsporám tým, že sa tým zníži potreba dodatočných opráv náročných na zdroje, ktoré možno na úrovni EÚ vyčísliť približne až na 70 miliónov EUR ročne.

Návrh predpokladá budúci vplyv na rozvoj informačných systémov finančnej správy, keďže bude potrebné technicky zabezpečiť úpravu informačných systémov, prepojenie registrov a implementáciu nových procesov výmeny informácií. Tento vplyv bude identifikovaný a kvantifikovaný v rámci príslušného legislatívneho návrhu, ktorým sa bude transponovať smernica v schválenom znení. V súčasnosti však nie je možné zodpovednejšie kvantifikovať celkový dopad návrhu smernice na rozpočet verejnej správy v Slovenskej republike, keďže sa znenie smernice môže počas negociácie výrazne zmeniť v porovnaní s návrhom Komisie. 
 

0. STANOVISKO KOMISIE 

(PREDBEŽNÉ PRIPOMIENKOVÉ KONANIE)

K MATERIÁLU

PREDBEŽNÉ STANOVISKO K NÁVRHU SMERNICE RADY O ADMINISTRATÍVNEJ SPOLUPRÁCI V OBLASTI DANÍ (PREPRACOVANÉ ZNENIE

I. Úvod: Ministerstvo financií Slovenskej republiky predložilo dňa 27. októbra 2026 na predbežné pripomienkové konanie materiál „Predbežné stanovisko k návrhu smernice Rady o administratívnej spolupráci v oblasti daní (prepracované znenie)". Materiál predpokladá pozitívno-negatívne vplyvy na rozpočet verejnej správy, ktoré nie sú rozpočtovo zabezpečené a pozitívne vplyvy na podnikateľské prostredie, vrátane pozitívnych vplyvov na malé stredné podniky. 

II. Pripomienky a návrhy zmien: Komisia uplatňuje k materiálu nasledovné pripomienky a odporúčania:

K vplyvom na rozpočet verejnej správy
Vplyvy na rozpočet verejnej správy SR zatiaľ nie sú v predmetnom materiáli kvantifikované. Komisia upozorňuje, že v nasledujúcom legislatívnom procese musia byť všetky vplyvy na rozpočet verejnej správy zabezpečené v rámci schválených limitov dotknutej kapitoly za podmienky dodržania jej určeného limitu verejných výdavkov. S nekrytým negatívnym vplyvom na rozpočet verejnej správy nebude možné súhlasiť.

III. Záver: Stála pracovná komisia na posudzovanie vybraných vplyvov vyjadruje 


 súhlasné stanovisko s návrhom na dopracovanie

s materiálom predloženým na predbežné pripomienkové konanie s odporúčaním na jeho dopracovanie podľa pripomienok v bode II.

IV. Poznámka: Predkladateľ uvedie stanovisko Komisie do doložky vybraných vplyvov v časti 13. spolu s vyhodnotením pripomienok, ktoré sú uvedené v bode II.


Mgr., PhDr. Vladimír Šimoňák, PhD.
                                                                                              predseda Komisie

